stanford-oval/wikipedia huggingface dataset:
סוזאנה מרטינס
ביוגרפיה

מרטינס נולדה וגדלה באל פאסו שבטקסס, הצעירה מבין שלושה ילדים לג'קובו ופאולה מרטינס. היא צאצאית למהגרים ממקסיקו, סבא-רבא שלה היה הגנרל טורביאו אורטגה שנלחם ברודן פורפיריו דיאס במהלך המהפכה המקסיקנית. אביה היה מתאגרף ושירת בחיל הנחתים של ארצות הברית במהלך מלחמת קוריאה, לאחר מכן שירת כעוזר שריף ופתח חברת ביטחון בה עבדה גם סוזאנה כאחת מהמאבטחים. היא סיימה את לימודי בתיכון ב-1977 בהצטיינות לאחר שכיהנה כנשיאת מועצת התלמידים.
מרטינס בעלת תואר ראשון מאוניברסיטת טקסס באל פאסו ותואר J.D במשפטים מאוניברסיטת אוקלהומה ב-1986. באוקטובר 1986 החלה לעבוד כעוזרת לתובע מחוז 3 בניו מקסיקו. היא פוטרה באוגוסט 1993 על ידי מעבידה גרג ואלדז לאחר שהסכימה להעיד נגדו בחקירה בנושא פיטורים לא חוקיים שביצע. היא הגישה תביעה נגד ואלדז, שנסגרה בפשרה מחוץ לכותלי בית המשפט וכללה תשלום פיצויים למרטינס בסך כ-120,000 דולר. לאחר הפיטורים עבדה כמשפטנית במחלקת מדינת ניו מקסיקו לענייני משפחה, נוער וילדים.
ב-1996 היא עברה מהמפלגה הדמוקרטית למפלגה הרפובליקנית והחליטה להתמודד מול ואלדז בבחירות למשרת התובע המחוזי. היא ניצחה בבחירות ברוב ניכר ומונתה לתובעת מחוז דונה אנה, המחוז השני בגודלו במדינה. היא כיהנה בתפקיד במשך 14 שנים במהלכן נבחרה שוב עוד שלוש פעמים. בשנים אלו עמדה בעצמה בראש צוות התביעה במספר תיקים בולטים.
בנובמבר 2010 ניצחה בבחירות לתפקיד מושל מדינת ניו מקסיקו, כשזכתה ב-53% מקולות המצביעים. בנובמבר 2014 נבחרה פעם נוספת לתפקיד ברוב של 57%. ב-1 בינואר 2019 סיימה את תפקידה.
ב-2013 נבחרה על ידי טיים מגזין לאחת מ-100 האנשים המשפיעים בעולם.
מרטינס נשואה בשנית לצ'אק פרנקו ואם לבן חורג.
הערות שוליים

↑  Susana Martinez, New Mexico Governor, Releases Evidence On Her Grandparents' Immigration Status, האפינגטון פוסט, 14 בנובמבר 2014
1 2  Tough As Nails, אלבקרקי ג'ורנל, 12 בספטמבר 2010
↑  Martinez Earns Kudos for Convention Speech, אלבקרקי ג'ורנל, 31 באוגוסט 2012
1 2  סוזאנה מרטינס באתר טיים מגזין
| --- | --- |
בקרת זהויות :  GND: 1199323527  LCCN: no2017119552  SNAC: w61m023h  VIAF: 1568150567603606370007   WorldCat (עם VIAF): 1568150567603606370007
סדר נשים

בול של רשות הדואר המוקדש לסדר נשים. מעצבת הבול: דנה זדה
סֵדֶר נָשִׁים הוא הסדר השלישי בשישה סדרי משנה. הסדר עוסק בעיקר בדיני המשפחה והזוגיות. בין הנושאים בהם הוא עוסק: דיני הנישואין והגירושין, החובות שבין בני זוג האחד כלפי השני וכלפי ילדיהם. דיני ירושה וצוואות, בגידות בין בני זוג והתחייבויות אנשים נשואים האחד כלפי השני.
בתלמוד נדרש הפסוק "וְהָיָה אֱמוּנַת עִתֶּיךָ חֹסֶן יְשׁוּעֹת חָכְמַת וָדָעַת..." על שישה סדרי משנה. המילה הרומזת לסדר נשים היא "חֹסֶן", מפני שהשורש ח.ס.נ משמעותו גם ירושה והאישה מולידה יורשים.
המסכתות שבסדר

הסדר כולל שבע מסכתות:
מסכת יבמות, המפרטת את דיני הייבום והחליצה;
מסכת כתובות, העוסקת בעיקר בדיני הכתובה, שהיא חוזה הנישואין;
מסכת נדרים, העוסקת בדיני נדרים;
מסכת נזיר, העוסקת בדיני הנזיר;
מסכת סוטה, העוסקת בדיני הסוטה - אישה שחשודה כי בגדה בבעלה, וצורף לה מצוות המלך, משוח מלחמה ועגלה ערופה;
מסכת גיטין, העוסקת בדיני הגירושין בפרט ובדיני חוזים ושטרות בכלל;
מסכת קידושין, העוסקת בדיני כריתת הנישואין; בעבדות, ובעשרת היוחסין
על הסיבה לסידור זה כותב הרמב"ם, שהסדר מתחיל דווקא במסכת יבמות, משום שהיא דבר שעשוי לקרות לאדם בלי קשר למעשיו שלו (אם אחיו ישא אישה וימות ללא צאצאים), אך בית דין אינו יכול לכוף סתם אדם לישא אישה, לכן התחיל רבי יהודה הנשיא דווקא מהדינים המחויבים. אחר כך, המשיך את דיני נשיאת אישה והתחיל ממסכת כתובות. אחרי מסכת כתובות באה מסכת נדרים, משום שכאשר אדם נושא אישה, הוא יכול להפר את נדריה. מסכת נזיר באה אחרי מסכת נדרים, בגלל שנזירות היא גם סוג של נדר. אחר כך עבר למסכת גיטין, כי אחרי הנישואים מגיעים הגירושים ולאחר מכן מסכת סוטה שגם היא סוג של גירושים. ומסכת קידושין סודרה אחרונה, למרות שהיה ראוי שתהיה לפני מסכת גיטין, משום שבתורה מופיעים דיני גירושין לפני דיני קידושין כי כתוב: "ויצאה מביתו והלכה והייתה לאיש אחר"- ולמדה מכאן הגמרא- "מקיש יציאה להוייה..."- רואים שבפסוק, הגירושין ("יציאה") קודמים לנישואין ("הוייה"), לכן מסכת גיטין קודמת למסכת קידושין. בדרשת ר' תנחומא סדר נשים הוא ראשון וסימנו "תורת ה' תמימה" (במ"ר י"ג, ט"ו). בגלל חשיבותו הרבה לסידור חיי המשפחה בישראל נלמד הסדר הרבה בכל הדורות, ומרובה ביותר הספרות הרבנית בענייניו.
המסכתות שבסדר > סדר המסכתות סוטה וגיטין

כאמור, בספרים המצויים אצלנו מופיעה מסכת סוטה לפני מסכת גיטין. אולם, הרמב"ם כתב שמסכת גיטין מופיעה לפני מסכת סוטה. ובפתיחת התוספות יום טוב למסכת סוטה, הקשה על הרמב"ם מהגמרא במסכת סוטה דף ב' עמוד א'- שנאמר שם: "מכדי תנא מנזיר סליק, מאי תנא דקא תנא סוטה?"- כלומר, מה הקשר בין מסכת נזיר לבין מסכת סוטה? מדוע מסכת סוטה נשנית כאן, אחרי מסכת נזיר? ועונה הגמרא: "כדרבי...שכל הרואה סוטה בקילקולה, יזיר עצמו מן היין"- וזו הסיבה שסודרה מסכת סוטה אחרי מסכת נזיר. אם כן, רואים מהגמרא, שאחרי מסכת נזיר באה מסכת סוטה ולא מסכת גיטין? לכן התוספות יום טוב כותב שכך צריך לסדר את המסכתות- ולא כמו שסידר הרמב"ם. אך בספר "הקדמות הרמב"ם למשנה" בהוצאת מוסד הרב קוק כתוב, שייתכן והייתה לרמב"ם גרסה אחרת בגמרא.
הסדר מחוץ למשנה

בתלמוד בבלי ובתלמוד ירושלמי מופיעות כל המסכתות שבסדר. בתלמוד הבבלי יש סך הכל 605 דפי גמרא בסדר נשים: יבמות (121) | כתובות (111) | נדרים (90) | נזיר (65) | סוטה (48) | גיטין (89) | קידושין (81).
הספר המקביל לסדר נשים במשנה תורה לרמב"ם הוא ספר נשים וחלק מהדינים גם בספר קדושה (הלכות איסורי ביאה), אך הדינים המופיעים במסכתות נדרים ונזיר נמצאים בספר הפלאה.
בשולחן ערוך רוב דיני הסדר נמצאים בחלק אבן העזר, חוץ מנדרים המופיעים בחלק יורה דעה.
מיקום סדר נשים

סדר נשים ממוקם אחרי סדר מועד ולפני סדר נזיקין. הרמב"ם בהקדמתו לפירוש המשנה מסביר, שלאחר שהביא רבי יהודה הנשיא את דיני היום-יום, הוא היה צריך להביא את הדינים המשפטיים. ומכיוון שבתורה, דיני הנשים קודמים לדיני הנזיקין- "וכי ימכור איש את ביתו לאמה... וכי ינצו אנשים ונגפו אישה... כי יגח שור את איש"- לכן קדמו דיני הנשים לנזיקין.
הערות שוליים

↑  תלמוד בבלי מסכת שבת דף לא' עמוד א'
↑  ספר ישעיהו פרק לג' פסוק ו'
↑  המילה "יְיָרֵש" מתורגמת "יַחְסְנִנֵהּ". ספר דברים פרק כח' פסוק מב'
↑  רש"י שבת שם, דיבור המתחיל "חוסן"
↑  בהקדמה לפירוש המשנה
↑  הסבר דומה כתב הרמב"ם בהסבר למה מסכת שביעית קודמת למסכת ערלה. ראו סדר זרעים
↑  ראו להלן
↑  ספר דברים פרק כד' פסוק ב'
↑  מסכת קידושין דף ה' עמוד א'
↑  האנציקלופדיה העברית כרך כ"ה, ירושלים: חברה להוצאת אנציקלופדיות בע"מ, תשל"ד, עמ' 386
↑  ספר שמות פרק כא' פסוקים ז', כב' וכח'
| חיי אישות ביהדות |
| --- | --- | --- |
| סדר הנישואין היהודי | שידוך • אירוסים • שטר תנאים • קידושין • חופה וקידושין • ברכת אירוסין • כתובה • חדר ייחוד • שבע ברכות • בעילת מצווה • ברכת בתולים |  |
| מצוות והלכות בזוגיות | פרייה ורבייה • לידה בהלכה • שאר כסות ועונה • יחסי אישות • איסור משכב עם נידה • איסור עריות • לא תנאף • שיור • הוצאת זרע לבטלה • ביאה שלא כדרכה • ביאה דרך איברים |  |
| טהרת המשפחה | דם בתולים • דם חימוד • נידה • זבה • שומרת יום כנגד יום • יולדת  • פולטת שכבת זרע • רואה כתם • רואה מחמת תשמיש • פרישה סמוך לווסת • הפסק טהרה • שבעה נקיים • טבילה • בדיקת עד |  |
| צניעות | שמירת נגיעה • איסור הסתכלות בערווה • איסור ייחוד • כיסוי ראש לנשים |  |
| מסכתות בסדר נשים | יבמות • כתובות • נדרים • נזיר • סוטה • גיטין • קידושין |  |
סדר עולמי

| --- | --- |

 סוגה:  אקטואליה
 יוצרים:  חברת החדשות
 מנחים:  ערד ניר
 ארץ מקור:  ישראל
 הפקה
 מוזיקה:  New Century מאת קולין ניקולס בלדרי (מתוך האלבום Future Horizons)
 אורך פרק:  30 דק' (2001–2007) 45 דק' (החל מ-2007)
 שידור
 רשת שידור:  ערוץ 2 (2001-2017) קשת 12 (2017-רץ) רשת 13 (2017-2019)
 תקופת שידור מקורית:  2001–הווה
סדר עולמי היא תוכנית טלוויזיה בהפקת חברת החדשות המשודרת בקשת 12 ועוסקת בענייני אקטואליה מסביב לעולם (חדשות חוץ). מיומה הראשון היא מוגשת בדרך כלל על ידי ערד ניר. התוכנית שודרה בעבר בערוץ 2 וברשת 13.
היסטוריה וסיבת הקמה

באוקטובר 2001, בעקבות פיגועי 11 בספטמבר והסדר העולמי החדש שנלווה אליהם, גייסה חברת החדשות את עורך חדשות החוץ ערד ניר והעלתה את התוכנית "סדר עולמי" העוסקת בחדשות העולם. התוכנית באה לשמש משקל נגד לתוכנית החדשות שהעלה הערוץ הראשון בשעה 19:30, כהקדמה למהדורת החדשות "מבט לחדשות" בשעה 20:00.
לאחר כמה שנים, כשהועברה התוכנית שש עם מהשעה 17:00 לשעה 18:00, היו "שש עם" ו"סדר עולמי" משודרות זו אחר זו: "שש עם" החלה את שידוריה ב-18:00 וסיימה אותם בשעה 19:30, ומיד לאחר מכן, ללא הפסקת פרסומות, הייתה סדר עולמי עולה לאוויר. בשנים 2005–2006, פחתה התחרות על משבצת השידור של השעה 19:30,[דרוש מקור] ו"סדר עולמי" ירדה מהמסך. מאידך, רצו בחברת החדשות ליצור תוכנית שתמשוך את נתוני המדרוג של השעה 17:00, מהמתחרה של ערוץ 10, "חמש עם רפי רשף".[דרוש מקור] חברת החדשות העלתה לשידור את "חדשות בחמש" עם דני קושמרו ונטשה מוזגוביה, אך הניסיון לא צלח. בשנת 2006 הועלתה "סדר עולמי" מחדש, משעה 17:00 עד 17:30, אך ערוץ 10 היה עדיין עם ידו על העליונה במדרוג. 11 בנובמבר 2007 היה יומה האחרון של "סדר עולמי" במתכונת הזו. החל מ-12 בנובמבר 2007 משודרת בשעת שידור זו התוכנית "מהדורה ראשונה", שמימשה את החזון להגיע לרמה של ערוץ 10 במסגרת השידורים הזו, ואילו "סדר עולמי" עברה מיתוג מחדש לשם "סדר עולמי - השבוע", ובשנים 2007 - 2010 היא שודרה בימי שישי משעה 16:45 עד 17:25, כשכל שנה הפיקה התוכנית את תוכנית "סיכום השנה העולמי", בהנחיית ערד ניר. החל מ-2011, עקב עליית העונה השלישית של "האח הגדול", נתפסו 45 הדקות על ידי קשת ששיבצה בשעות אלו תוכנית בשם "שלום האח הגדול", אשר הפכה לימים לתוכנית "דיבור ישיר". סדר עולמי עברה לשדר בימי שבת משעה 16:20 עד 17:00.
במאי 2013 שונה פורמט התוכנית עם מעברה לשידור בערב שישי בשעה 19:15 יחד עם פינות חדשות.
כיום התוכנית משודרת בכל יום שבת בין השעות 17:00 עד 18:00.
ישראל פלוס

היות שבזמן הקמת ערוץ ישראל פלוס שודרה התוכנית, והיות שמערכת החדשות המקומית הייתה בשליטת חדשות ערוץ 2, מהדורת חדשות החוץ של הערוץ נקראה גם היא "סדר עולמי" (מירבוי פורידוק, мировой порядок). גם לאחר ניתוק המערכת מחדשות ערוץ 2, התוכנית שמרה על שמה ושודרה מדי שבת משעה 16:05 עד 16:50 ומ-17:05 עד 17:50.
מגישי התוכנית

מגיש ראשי - ערד ניר
מגישים מחליפים - ירון אברהם, אדוה דדון, בן מיטלמן
מגישים בעבר - תמר איש שלום, ליאור פרידמן
ראו גם

רואים עולם
הערות שוליים

↑  הארץ, 2001 - שנת החדשות בטלוויזיה הישראלית, באתר TheMarker‏, 31 בדצמבר 2001
↑  יהושע סימון, ‏החו"ל מש תלם, באתר גלובס, 20 בדצמבר 2005
נפת טבריה

| --- | --- |
 טריטוריה:  המנדט הבריטי המנדט הבריטי
 מחוז:  מחוז הגליל
 ערים בנפה:  #יישובי הנפה
 בירת הנפה:  טבריה
 תאריך ייסוד:  1920 
 שטח:  440,969 דונם (1945)
 תאריך נטישה:  1948 
 אוכלוסייה:  ‏
  ‑ בנפה:  39,200 (1945)
 קואורדינטות:  32°47′15″N 35°31′28″E﻿ / ﻿32.787534°N 35.524369°E﻿ / 32.787534; 35.524369 
 אזור זמן:  UTC +2
  מפת מיקום  מפה מפורטת     לחצו כדי להקטין חזרה    לחצו להגדלה     he tabBackground:;tabBorder:#aaa;defaultTab:0;
 
נפת טבריה (באנגלית: Sub-district of Tiberias) הייתה נפה במחוז הגליל בתקופת המנדט הבריטי על שם העיר טבריה.
לפי תוכנית החלוקה נועד כל שטח הנפה להיות חלק מהמדינה היהודית, אולם במהלך מלחמת העצמאות השטח שמדרום וממזרח לכנרת נכבש על ידי הצבא הסורי. בעקבות הסכם שביתת הנשק בין ישראל לסוריה בתום מלחמת העצמאות הפך השטח לאזור מפורז, ולמרות היותו שטח ריבוני ישראלי, נשלט בפועל בידי סוריה. רובו המכריע של שטח הנפה נשאר בישראל והפך לנפת כנרת במחוז הצפון.
אוכלוסייה

לפי סקר הכפרים שערכו רשויות המנדט בשנת 1945 היה סך האוכלוסייה בנפה 39,200 בני אדם והתפלגה כדלקמן:
ערבים:24,810, מתוכם 2,360 נוצרים
יהודים: 13,100
אחרים: 1,290
יש להתחשב בעובדה שהנתונים האלה לא נבעו ממפקד אוכלוסין, אלא התבססו על מפקד האוכלוסין המנדטורי האחרון של 1931 בתוספת הגידול המחושב באוכלוסייה ונתוני ההגירה היהודית והערבית, (שהיו חלקיים בלבד).
שטח

לפי סקר הכפרים משנת 1945 היה סך השטחים של יישובי הנפה 440,969 דונמים. התפלגות השטח הייתה כדלקמן:
שטח בבעלות ערבית: 231,761 דונמים
שטח בבעלות יהודית: 167,406 דונמים
שטח בבעלות ציבורית (אדמות מדינה): 41,802 דונמים
יישובי הנפה

עיר הנפה:
טבריה (בערבית: طبريا)
כפרים ויישובים:
| --- | --- |
 אלומות  אפיקים  אשדות יעקב  בית-גן  בית זרע  ביתניה  גינוסר  דגניה א'  דגניה ב'  אל-דלהמיה (בערבית: الدلهميّة)  הזורעים  ואדי אל-חמאם (בערבית: وادي الحمام)  חאן אל-מינה (בערבית: خان المنيه)  חדת'א (בערבית: حدثا)  קיבוץ חוקוק  חיטין (בערבית: حطّين)  ח'רבת אל-וע'רה אל-שוודע' (בערבית: خربة الوعرة السوداء)  אל-חמה (בערבית: الحمّة)  אל-טאבע'ה (בערבית: الطابغة)  יאקוק (בערבית: ياقوق)  יבנאל  כפר חיטים  כפר כמא (באדיגית (צ'רקסית): Кфар Кама, בערבית: كفر كما )  כנרת  לוביה (בערבית: لوبيا)  אל-מג'דל (בערבית: المجدل)  מגדל  מד'הר (בערבית: معذر)  מצפה:  אל-מנארה (בערבית: المنارة)  מנחמיה  אל-מנשיה (בערבית: المنشية)  מסדה  מע'אר (או מגאר/מראר) (בערבית: المغار)  משמר השלושה  נאסיר אל-דין (בערבית: نصر الدين)  אל-נוקייב (בערבית: النقيب)  נמרין (בערבית: نمرين)  כפר סבת (בערבית: كفر سبت)  סג'רה  סמח' (בערבית: سمخ)  אל-סמכיה (בערבית: السمكية)  אל-סמרא (בערבית: السمراء)  אל-עובידייה (בערבית: العبيدية)  ע'ויר אבו שושה (בערבית: غوير ابو شوشة)  ע'וולם (בערבית: عولم)  עיילבון (בערבית: عيلبون)  עין גב  פוריה עילית  קבוצת כנרת  א-שג'רה (בערבית: الشجرة)  שדמות דבורה  שרונה  שער הגולן  תל אל-הונוד בערבית: تل الهنود) שבטים בדואים: ערב אל-סמכיה (בערבית: عرب السمكية)
הערות שוליים

↑  סקר הכפרים 1945 בארץ ישראל
| חלוקה מנהלית של המנדט הבריטי בארץ ישראל |
| --- | --- | --- |
| מחוז הגליל | נפת ביסאן • נפת טבריה • נפת נצרת • עכו • צפת |  |
| מחוז חיפה | חיפה |  |
| מחוז ירושלים | חברון • ירושלים • רמאללה |  |
| מחוז לוד | יפו • רמלה |  |
| מחוז עזה | באר שבע • עזה |  |
| מחוז שומרון | ג׳נין • טולכרם • שכם |  |
ניקי (חברת תעופה)

Niki head office
ניקי (באנגלית: Niki) הייתה חברת תעופה זולה למחצה וחברת בת של אייר ברלין. בסיסה הראשי של החברה היה בנמל התעופה הבינלאומי וינה-שווכאט. החברה הפעילה טיסות שכר מווינה, זלצבורג ולינץ, ליעדים באירופה ובמצרים.
בעקבות פשיטת הרגל של אייר ברלין, נרכשה החברה על ידי לופטהנזה באוקטובר 2017. החברה הפסיקה את פעילותה בדצמבר 2017.
תולדות החברה

החברה נוסדה בשנת 2003 על ידי נהג המרוצים בפורמולה 1 ניקי לאודה, לאחר שהוצא מן ההנהלה של חברת התעופה שהקים לאודה אייר (בשנת 2000), שרוב מניותה נמכרו לחברת התעופה האוסטרית אוסטריאן איירליינס. בשנת 2003 רכש ניקי לאודה את חברת התעופה ארו לויד אוסטריה. ב-28 בנובמבר באותה שנה החלה החברה לפעול.
ב-2004 הודיעו החברות ניקי ואייר ברלין על שיתוף פעולה ביניהן, שנקרא "הברית האירופאית הראשונה לטיסה במחיר נמוך". לברית הצטרפה חברת התעופה הרוסית S7 איירליינס. שלוש החברות היו צפויות להצטרף לברית חברות התעופה Oneworld עד תחילת 2012 אך הדבר לא יצא לפועל.
אייר ברלין החזיקה ב-49.9 אחוזים מהבעלות בחברה. החברה העסיקה כ-200 עובדים.
יעדי החברה

החברה הפעילה טיסות לכ-33 יעדים באירופה והמזרח התיכון.
צי המטוסים (07/2016)

| דגם | מספר מטוסים | הזמנות | תכולת מושבים | הערות |
| --- | --- | --- | --- | --- |
| Airbus A319-100 | 5  | 0 | 150 |  |
| Airbus A320 | 11 | 0 | 174 |  |
| Airbus A321-200 | 2 | 0 | 212 |  |
| Embraer 190 | 0 | 0 | 112 |  |
| סה"כ | 18 | 0 |  |  |
צי מטוסים
Airbus A320-200
Airbus A321-200
Embraer E-190
פעילות החברה בישראל

החברה הפעילה בעבר שלוש טיסות שבועיות בקו נמל התעופה הבינלאומי וינה-שווכאט לנמל התעופה בן-גוריון.
הערות שוליים

↑  Tore, Ozgur. "Niki ceased operations". FTNnews (באנגלית בריטית). נבדק ב-2017-12-17.
| Oneworld |
| --- | --- | --- |
| מייסדות | אמריקן איירליינס • בריטיש איירווייז • קוואנטס • קת'אי פסיפיק |  |
| חברות | פינאייר • איבריה • LATAM צ'ילה • ג'פאן איירליינס • רויאל ג'ורדניאן • מלזיה איירליינס • LATAM ברזיל • סרילנקן איירליינס • קטר איירווייז • LATAM אקוודור • LATAM אקספרס • LATAM ארגנטינה • LATAM פרגוואי • LATAM פרו • LATAM קולומביה • אייר נוסטרום • BA סיטיפלייר • קת'אי דראגון • קומאייר • גלובוס איירליינס • איבריה אקספרס • J אייר • JAL אקספרס • ג'פאן טרנסאושן אייר • ג'טקונקט • ניקי • OpenSkies • קוואנטס לינק • סאן אייר • נורדי רז'יונל איירליינס • אלסקה איירליינס |  |
| חברות עבר | אייר ברלין • אייר לינגוס • מאלב • מקסיקנה • קנדיאן איירליינס  • US Airways |  |
סופת רעמים

ענן מדף מתחבר עם סופת רעמים מעל אנסחדה, הולנד.
השמש השוקעת מאירה ראש ענן סופת רעמים קלאסי בצורת סדן, מזרח נברסקה, ארצות הברית.
סופת רעמים (גם סופת ברקים או סופת רעמים וברקים) היא מזג אוויר סוער, המאופיין בברקים ורעמים הנלווים לסערה, הנוצרת בענני קומולונימבוס.
הברק הוא תופעה אקלימית שבמהלכה נפרק חשמל סטטי הנמצא בעננים. הוא נראה לעין כפרץ אור עז ובעודו מחמם במהירות את האוויר סביבו, לטמפרטורה של למעלה מ-27,000 מעלות צלזיוס, הוא יוצר גל קול חזק המכונה רעם. הברק והרעם נוצרים יחדיו, אבל הרעם נע באוויר במהירות הקול שהיא קצת יותר מ-1,200 קילומטרים בשעה. הברק, לעומת זאת, הוא גל אור שנע במהירות הגבוהה ביותר בטבע – 300 אלף קילומטרים בשנייה! ההבדל הגדול שבין מהירות האור למהירות הקול, גורם לכך שהרעם מגיע אל הצופה זמן מה לאחר הופעת הברק. משך הזמן שבין הברק לרעם גדל ככל שהברק נוצר רחוק יותר מהצופה.
סופת רעמים מתרחשת רק כאשר האוויר אינו יציב. בדרך כלל הן מלוות בגשם כבד ולעיתים גם ברוח, ברד וטורנדו חזקים. בחודשי החורף, ירידת שלג יכולה להתרחש בעת סופת רעמים.
סבסטיאן רייל

| --- | --- |
הקרב בו נהרג האב סביסטיאן רייל - ציור על פי הגרסה הצרפתית לאירוע
הקרב בו נהרג האב סביסטיאן רייל - ציור על פי הגרסה הצרפתית לאירוע
 לידה:  4 בינואר 1657 פונטרליאר, צרפת 
 פטירה:  23 באוגוסט 1724 (בגיל 67) קנדה 
 מדינה:  צרפת 
 השקפה דתית:  נצרות קתולית 
 חתימה:   
 
סבסטיאן רייל (בצרפתית: Sébastien Rale‏; 4 בינואר 1657 – 23 באוגוסט 1724) היה מסיונר ולקסיקוגרף ישועי, שעבד בקרב אנשי שבטי אבנאקי המזרחיים שהתמקמו על גבול אקדיה וניו אינגלנד. האב רייל תמך בעקביות באותם גורמים בשבט ששמרו על התנגדות פעילה לאנגלים. ההתיישבות האנגלית ההולכת וגוברת באזור קנבאק הייתה איום על השבט. רייל נהרג על ידי המתיישבים האנגלים במלחמת האב רייל.
ביוגרפיה

רייל נולד בפונטרליאר, צרפת ולמד בדיז'ון. בשנת 1675 הצטרף לישועים בדול ולימד יוונית ורטוריקה בנאמס. הוא התנדב למיסיון בצפון אמריקה בשנת 1689 והגיע לעולם החדש במשלחת בראשות המושל-גנרל לואי דה ביואדה דה פרונטנק מצרפת החדשה. עבודתו המיסיונרית הראשונה הייתה בכפר אבנאקי בסנט פרנסואה, ליד העיר קוויבק. לאחר מכן בילה שנתיים עם האינדיאנים איליניווק בקאסקאסקיה.
בשנת 1694 נשלח רייל לנהל את המיסיון בקרב שבט אבנאקי בנורידג׳וק, מיין, על נהר קנבאק. הוא הקים שם את מטהו וייסד כנסייה בשנת 1698. המתיישבים האנגלים בניו-אינגלנד חשדו במיסיונר צרפתי שהגיע לשבט שהיה כבר עוין להם, וציפו כי הצרפתי יעשה כמיטב יכולתו כדי לסייע למתן עוינות זו.
במלחמת המלכה אן התנגשו על השליטה באזור שני גורמים: אנשי צרפת החדשה ומתיישבי ניו אינגלנד. מושל מסצ'וסטס ג'וזף דודלי זימן ועידה עם נציגי השבט במפרץ קאסקו בשנת 1703 כדי להציע להם להישאר נייטרליים. עם זאת, קבוצה מהשבט בנורידג'ווק הצטרפה לכוח גדול יותר של צרפתים ואינדיאנים בפיקודו של אלכסנדר לנף דה ביובאסין שתקף את וולס, מיין שבחוף הצפוני-מזרחי. האנגלים חשדו שהאב רייל הסית את השבט נגדם. באותה העת, הצרפתי פונטצ'ריין כתב לממונה הישועי על פעולות רייל מכיוון שהוא חשד בו.
המושל דודלי קבע פרס על ראשו של רייל. בחורף 1705 הועברו 275 חיילים בריטים בפיקודו של קולונל ווינתרופ הילטון כדי לתפוס את רייל. עם זאת, הכומר הוזהר בזמן ונמלט ליער. המיליציה הבריטית שרפה את הכפר ואת הכנסייה. רייל כתב לאחיינו:
״הצרפתים גרמו לאינדיאנים חוסר אמון עמוק בכוונותיהם של האנגלים - והם השיגו זאת למרות התלות של אנשי האבנאקי בתחנות הסחר האנגליות כדי להחליף פרוות במצרכים אחרים".
ביוגרפיה > הסכם אוטרכט

הסכם אוטרכט הביא מעט שלום בשנת 1713, והאינדיאנים נשבעו אמונים למתיישבים האנגליים באמנת פורטסמות'. עם זאת, סביר להניח כי לאינדיאנים לא היה מושג מה המשמעות של ההבטחה להכפפתם לאנגליה. בינתיים, הגבול נותר במחלוקת בין צרפת החדשה לניו אינגלנד. אנגליה טענה כי כל האדמות המשתרעות עד נהר סנט ג'ורג', ומרבית אנשי אבנאקי גרים בהן, השתייכו לצרפתים ולכנסייה הקתולית. באוגוסט 1717 נפגש המושל סמואל שוטה עם נציגי השבטים בנורידג'וק וקבוצות אחרות משבט אבנאקי בג'ורג'טאון, מיין. הוא הזהיר ששיתוף פעולה עם הצרפתים יביא להם "חורבה והרס מוחלטים".
מנהיגי השבטים התנגדו למתיישבים שהקימו התנחלויות ובנו מבצרים על אדמותיהם. הם תבעו את השליטה הריבונית על הארץ, ואילו שוטה קבע כי זכות המתיישבים להשתלט על עוד אדמות. הקולוניסטים המשיכו להתיישב על נהר קנבאק, והאינדיאנים הגיבו בגנבת בעלי חיים. המושל הכללי של צרפת החדשה וודרויל כתב בשנת 1720: "האב רייל ממשיך להסית את האינדיאנים במיסיון בנורידג'ווק כדי לא לאפשר לאנגלים להתפשט על אדמותיהם." המושל האנגלי שאוטה מחה על נוכחותו של רייל בנורידג׳וק ודרש לגרשו. אנשי אבאנקי סירבו ביולי 1721 ודרשו לשחרר בני ערובה.
הצ׳יף הראשי נפטר, ויורשו היה ויסממט, שדגל בשלום עם הקולוניסטים, הציע עורות בונה כפיצוי על נזקי העבר, וארבעה בני ערובה כדי להבטיח את השלום. עם זאת, רייל המשיך להסיט אנשים בתוך השבט, ודחף להתנגדות מזוינת. הוא הצהיר: "כל הסכם עם המושל ... בטל אם אני לא מאשר זאת".
רייל כתב לוודויל וביקש תגבורת, ומאתיים חמישים לוחמים משבט אבנאקי בסמוך לקוויבק הגיעו לנורידג'וק. ב־28 ביולי 1721 נחתו בסירות קאנו בג'ורג'טאון מאות אינדיאנים בצבעי מלחמה והניפו את דגל צרפת.
איתם היו רייל והממונה על המיסיון פייר דה לה צ'אסה. הם העבירו מכתב שדרש מהמתיישבים הקולוניאליים לעזוב, או שרייל והאינדיאנים שלו יהרגו אותם וישרפו את בתיהם יחד עם בעלי החיים.
תשובה הייתה צפויה תוך חודשיים. הקולוניסטים הפסיקו מיד למכור אבק שרפה, נשק ומזון לאבנאקי. ואז 300 חיילים בפיקודו של אלוף-משנה תומאס ווסטברוק הקיפו את נורידג'ווק כדי ללכוד את רייל בינואר 1722, בעוד שרוב השבט לא היה במקום. רייל הוזהר ונמלט ליער. תיבת הציוד האישי שלו נמצאה ברכוש שהשאיר אחריו,  בתוכה גילו תא מוסתר ובו נשמרו מכתבים שהעידו עליו שהוא סוכן של הממשלה הצרפתית והבטיח לאינדיאנים מספיק תחמושת כדי לגרש את הקולוניסטים מהיישובים שלהם. בתוכו היה גם מילון אבנאקי-צרפתי בן שלושת הכרכים, שנלקח לספריה במכללת הרווארד.
ביוגרפיה > מלחמתו של האב רייל

בתגובה לפשיטה על נורידג'וק, ב־13 ביוני 1722, שבט אבנאקי ושותפיהם שרפו את פורט ג'ורג' בשפך נהר קנבאק, כשהם לוקחים בני ערובה, שרובם שוחררו מאוחר יותר,  תמורת שבויים שהוחזקו בבוסטון. המושל שאוטה הכריז מלחמה על האינדיאנים המזרחיים ב־25 ביולי. אך לאחר מכן הוא עזב בפתאומיות וחזר ללונדון ב -1 בינואר 1723. סגן המושל ויליאם דאמר קיבל על עצמו את ניהול השלטון, ופעל במלחמה הנקראת על שמו מלחמת דאמר.
ביוגרפיה > הקרב על נורידג'ווק

באוגוסט 1724 עזב כוח של כמאתיים חיילים בריטים את פורט ריצ'מונד ב -17 סירות ושט אל קנבאק. אלה התפלגו לשתי יחידות בפיקוד ג'ונסון הרמון וג'רמיה מולטון. במפלי טקוניק (ווינסלו, מיין) נותרו 40 חיילים לשמור על הסירות כשעיקר הכוח של החיילים המשיכו ברגל. ב־23 באוגוסט 1724 הגיעה המשלחת לכפר נורידג'ווק. האינדיאנים הופתעו, רבים מהם נהרגו ביניהם גם סבסטיאן רייל.
קרקפתו של רייל ואלה של ההרוגים האחרים הוצגה בפני הרשויות בבוסטון, שהציעו תמורה עבור הקרקפות של האינדיאנים העוינים. לאחר מכן התפרסמו שתי גרסאות למותו של רייל. הצרפתים והאינדיאנים טוענים שהוא מת כ"קדוש מעונה" לרגלי צלב גדול שנקבע בכיכר המרכזית. הוא משך את תשומת לב החיילים לעצמו כדי להציל את חברי קהילתו. האנגלים אמרו כי הוא נהרג בצריף שלו.
150 ניצולי אבנאקי חזרו לקבור את המתים לפני שנטשו את נורידג'ווק לקנדה. רייל נקבר מתחת למזבח ביישוב. בשנת 1833 הקים הבישוף בנדיקט ג'וזף פניוויק אנדרטת אובליסק שגובהה מטר וחצי, שהוקמה מעל קברו בבית הקברות בסנט סבסטיאן באולד פוינט במדיסון, מיין.
רייל נותר דמות במחלוקת. פרנסיס פארקמן מתאר אותו כחסר פחד, נחוש, גאוותן, סרקסטי, לעיתים מריר ומעצבן. לוחם נמרץ. רואה את הדברים לא כפי שהם, אלא כפי שהוא רצה שיהיו ... עם זאת, ללא ספק היה כנה וקנאי לדעותיו. שונא אנגלים יותר משאהב את האינדיאנים. הוא קרא לעצמו חבר של האינדיאנים, ובכל זאת השתמש בהם כמכשירים של מדיניות עולמית, בסכסוך בין האימפריות. יש לזכור שהוא לא מת משום שהיה שליח של האמונה, אלא משום שהיה סוכן פעיל בממשלת קנדה. מתוך: פרנסיס פארקמן, מאה וחצי של קונפליקט.
מנגד, ההיסטוריון וו. ג'י אקלס אמר כי החל משנת 1945 חלק מההיסטוריונים הקנדים פסלו את השקפתו של פארקמן על ההיסטוריה של צרפת החדשה, המאופיינת ב"דעות קדומות לטובת ערכים, מוסדות, מיתוסים ושאיפות אנגלו-אמריקאיות".
לקריאה נוספת

John Fiske, New England and New France, 1902, Houghton, Mifflin & Company, Boston, Massachusetts
Parkman, Francis (1920) [1892]. A Half-century of Conflict. France and England in North America, Part Sixth. Vol. I. Little, Brown.
Herbert Milton Sylvester, Indian Wars of New England, Volume III, 1910, W. B. Clarke, Boston, Massachusetts
Schuyler, H.C. "The Apostle of the Abnakis: Father Sebastian Rale, S.J. (1657-1724)". The Catholic Historical Review. 1 (2): 164–174.
הערות שוליים

1 2 3 4  Charland, Thomas (1979) [1969]. "Rale, Sébastien". In Hayne, David (ed.). Dictionary of Canadian Biography. II (1701–1740) (online ed.). University of Toronto Press.
1 2  Schuyler, Henry Clement (1911). "Sebastian Râle" . In Herbermann, Charles (ed.). Catholic Encyclopedia. 12. New York: Robert Appleton Company.
↑  Parkman (1920), p. 221.
↑  Hay, Douglas (1979) [1969]. "Wowurna". In Hayne, David (ed.). Dictionary of Canadian Biography. II (1701–1740) (online ed.). University of Toronto Press.
↑  Parkman (1920), p. 231.
↑  Sebastien Rasles strongbox, ca. 1721", Maine Historical Society
↑  Williamson, William D.,The History of the State of Maine: From Its First Discovery, 1602, to the Separation, A. D. 1820, Inclusive. Vol. II. Glazier, Masters & Company (1832), p. 114
↑  Parkman (1920), p. 239.
↑  Eccles, W. J. (1990). "Parkman, Francis". In Halpenny, Francess G (ed.). Dictionary of Canadian Biography. XII (1891–1900) (online ed.). University of Toronto Press.
| --- | --- |
בקרת זהויות :  CiNii: DA11676737  GND: 119305143  ISNI: 0000 0000 8452 2316  LCCN: n80103650  SNAC: w60c4w0w  SUDOC: 110289382  VIAF: 50529333   WorldCat (עם VIAF): 50529333 
התיבה-כספת של רייל, בו נמצאו מכתבים על תפקידו במלחמות האינדיאנים.
מצבת האובליסק על קיברו של רייל, במדיסון, מיין